Ô nomme d’ ‘a Madonna songo ‘ntitulate nu sacco ‘e chiésie. Però nu’ tteneno tutte ‘a soccia sciorta e accussì ‘e ccose vanno ‘e na manera pe una e ‘e n’ata manera pe nn’ata. Tutte quante ce simme sentute strubbàte quanno ‘a televisione ce mettette ‘nnanz’a ll’uocchie l’arruìna d’ ‘a Cattedrale ‘e *Notre-Dame* (‘a Madonna) a Parigge, abbampàta d’ ‘o ffuoco che s’ ‘a magnava. Fuje nu scarrupo ca affuscava ‘o core, nu scenufreggio overo. Tuttequante, tanno, ce simme sentute franzìse ‘nnanze a chillu stiérno e simme state cuntente quanno c’hanno fatto sapé ca, int’a ppoche juorne, êvano raccòveto nu sacco ‘e sorde (850 meliune!) p’accuncià ‘e dammaggie â Cattedrale ‘e Parigge.

‘O Presidente d’ ‘a Repubbreca ‘Taliana, Sergio Mattarella, se n’è gghiuto a visità *Notre-Dame* e ha ditto ca era assaje sudisfatto, cundicenno pure ca nuje ‘Taliane ce stammo *“attiente ô patremmonio culturale”*. Embé, senza vulé fa’ pulèmmeche, ce pare ca Mattarella s’è scurdato ca ‘o ppatremmonio culturale ‘e ll’Italia – ‘o trisòro ovéro ‘e ‘stu Paese – nu’ ssta miso buono assaje. ‘O bbilancio ‘e l’anno 2018 pe mmantènere e ssarvà ‘e *bbene culturale* ‘taliane arriva a 1,6 meliarde, ‘a terza parta ‘e chello che spenne ‘a Franza. L’Italia, ‘nzomma, pe cchesto caccia ‘a quinnecesema parte ‘e quanto spenne pe ss’*addefennere*, accussì nu’ ssimmo capace d’addefennere ‘e monumiente nuoste, che sse ne cadeno a ppiézze…

Po’ ‘nce sta n’ato prubblema: ‘e denare d’ ‘o Stato p’ ‘e *bbene culturale* nu’ ssongo spìse â soccia manera a tutti pparte. Comme dicimmo a Napule, fanno “*a cchi figlie e a cchi figliaste”,* pe vvìa ca ‘sti rresorze vanno soletamente cchiù ô Nnord ca ô Ssud. Nun è propeto: “*tutto a Ggiesù e nniente a Mmaria*“ – p’allicurdà n’ato pruverbio d’ ‘e nuoste – però nun se po’ annià ca pe nna cetà comm’a Napule, che ttene quase tremila anne, ‘e sorde pe mmantènere monumiente, chiesie e museie song’ overo pocurille... Pe cchesto assaje gente, quanno sentettero ca ‘o Presidente Mattarella alludava ‘e Franzise pe cchello che stevano facenno pe ssarvà *Notre-Dame,* hanno penzato: “*Pecché ‘a soccia apprenzione ‘o Stato ‘taliano nun ‘a tene pure p’ ‘o patremmonio culturale d’ ‘a terra nosta?”.* Pecché nisciuno se sta apprenetenno p’ ‘o cumplesso munumentale napulitano d’ ‘o Spitàle ‘e ll’*Incuràbbele*, ca sta jenno a zeffùnno? Fuje dichiarato *patremmonio ‘e ll’Umanetà*, però pare ca a nniscuno lle ‘mporta d’ ‘o ssarvà.

Però na nutizzia bunariella pe Nnapule ce sta. Hanno fernuto mo mmo ‘e faticà ô restauro d’ ‘o canciello munumentale d’ ‘a *SS.* *Nunziàta,* chillo addò ‘nce sta ‘a famosa *“rota d’ ‘e spuòsete”*, ‘e ccriature piccerelle lassate d’ ‘e mmamme lloro â cura d’ ‘e Ssore ‘e chillu cunvento, che accussì addeventavano *“figlie d’ ‘a Madonna*”. Mo putimmo visità cchiù mmeglio ‘stu bello monumento angiuino, arrepligliato ô Cincuciénto e accumpiùto ô XVII seculo ‘a ll’architiette Vanvitelli, pate e ffiglio. Sperammo però ca ‘e munumiente ‘e Napule nu’ ffanno ‘a soccia fine d’ ‘e *Spuòsete* d’ ‘a Nunziàta, abbandunate â carità – nu pucurillo pelosa comm’a chelle d’ ‘e miliunarie francìse – ‘e chille ca cacciano ‘e sorde pe sse fa’ chiammà ‘*benefattori’* e pe sparagnà ‘ncopp’ ‘e ttasse.

-------------------------------------------